Man val uit helikopter op wildplaas | Maroela Media
Die man is met 'n Halo Aviation- mediese helikopter na die hospitaal geneem. (Foto: Jaco Kaalsen)
'n Man is Dinsdag noodgedwonge na 'n hospitaal geneem nadat hy uit 'n helikopter naby Bloemfontein geval het.
Volgens Jaco Kaalsen, paramedikus by Med24/7 in Bloemfontein, was die 46-jarige man besig om wild te tel op 'n plaas langsaan die bekende Be Human-wildplaas in Glen net buite Bloemfontein, toe hy uit die helikopter geval het.
"Ons het 'n oproep omstreeks 11:50 ontvang oor 'n man wat uit 'n helikopter geval het. Hy het in die veld gelê en het ernstige beserings opgedoen."
Paramedici het die man op die toneel gestabiliseer en behandel.
Hy is kort daarna met 'n Halo Aviation- mediese helikopter na die Rosepark-hospitaal in Bloemfontein geneem vir verdere behandeling.